การประกอบธุรกิจในแต่ละกลุ่มธุรกิจ

บริษัท เซ็นทรัลพัฒนา จำกัด(มหาชน) ดำเนินธุรกิจพัฒนาอสังหาริมทรัพย์เพื่อการค้าปลีก
โดยมุ่งเน้นที่การพัฒนา ศูนย์การค้าเพื่อนำพื้นที่ออกให้เช่าอย่างต่อเนื่อง ปัจจุบันบริษัทฯ
เป็นผู้บริหารศูนย์การค้าทั้งสิ้น 10 โครงการ ซึ่งธุรกิจของบริษัทฯ และบริษัทย่อยสามารถแบ่งออกได้
6 ประเภท ดังนี้

1) ธุรกิจศูนย์การค้า

1.  ลักษณะธุรกิจ

ธุรกิจศูนย์การค้าเป็นธุรกิจหลักอันเป็นที่มาของรายได้ค่าเช่า ค่าบริการ จากการให้เช่าพื้นที่ค้าปลีก
รวมถึงการให้บริการระบบสาธารณูปโภค ระบบรักษาความปลอดภัย บริการรักษาความสะอาด
ภายในศูนย์การค้าจำนวน 8 โครงการของบริษัทฯ และเป็นที่มาของส่วนแบ่งผลกำไรจากเงินลงทุน
และรายได้ค่าบริหารอสังหาริมทรัพย์ ที่บริษัทได้รับจากกองทุนรวมอสังหาริมทรัพย์ CPN รีเทล โกรท
จำนวน 2 โครงการ ซึ่งรวมแล้วคิดเป็นสัดส่วนมากกว่าร้อยละ 80 ของรายได้รวม ปัจจุบันบริษัทฯ
มีโครงการศูนย์การค้า ที่อยู่ภายใต้การบริหารงานของบริษัทฯ และบริษัทย่อยรวม 10 โครงการ
ดังต่อไปนี้

+-------------------------+------------------------------+-------------+
| โครงการที่เป็นของบริษัท      | ดำเนินการในนาม                | เริ่มดำเนินการ |
+-------------------------+------------------------------+-------------+
| (1) เซ็นทรัลพลาซา ลาดพร้าว |   บมจ. เซ็นทรัลพัฒนา            |   ธันวาคม    |
|                         |                              |   2525      |
+-------------------------+------------------------------+-------------+
| (2) เซ็นทรัลพลาซา         |   บมจ. เซ็นทรัลพัฒนา,           |   พฤศจิกายน  |
|     รามอินทรา            |   บจ.เซ็นทรัลเรียลตี้ เซอร์วิส      |   2536      |
+-------------------------+------------------------------+-------------+
| (3) เซ็นทรัล ซิตี้ บางนา     |   บจ. บางนา เซ็นทรัล           |   ธันวาคม    |
|                         |   พร็อพเพอร์ตี้,                 |   2536      |
|                         |                              |             |
|                         |   บจ.เซ็นทรัล เพลย์ แลนด์        |             |
+-------------------------+------------------------------+-------------+
| (4) เซ็นทรัลพลาซา ปิ่นเกล้า  |   บมจ. เซ็นทรัลพัฒนา,           |   มีนาคม     |
|                         |   บจ.เซ็นทรัลเรียลตี้ เซอร์วิส      |   2538      |
+-------------------------+------------------------------+-------------+
| (5) เซ็นทรัล เฟสติวัล       |   บมจ. เซ็นทรัลพัฒนา,           |   กรกฎาคม   |
|     เซ็นเตอร์ พัทยา        |   บจ.เซ็นทรัลเรียลตี้ เซอร์วิส      |   2538      |
+-------------------------+------------------------------+-------------+
| (6) เซ็นทรัล แอร์พอร์ต      |   บจ. เซ็นทรัลพัฒนา เชียงใหม่     |   มีนาคม     |
|     พลาซา เชียงใหม่       |                              |   2539      |
+-------------------------+------------------------------+-------------+
| (7) เซ็นทรัลเวิลด์          |   กองทุนรวมธุรกิจไทย 4,         |   ธันวาคม    |
|                         |   บจ.เซ็นทรัลเวิลด์              |   2545      |
+-------------------------+------------------------------+-------------+
| (8) เซ็นทรัลพลาซา         |   บจ. เซ็นทรัลพัฒนา รัตนาธิเบศร์   |   ธันวาคม    |
| รัตนาธิเบศร์               |                              |   2546      |
+-------------------------+------------------------------+-------------+

+-------------------------+------------------------------+-------------+
| โครงการที่เป็นขอ           | ดำเนินการในนาม                | เริ่มดำเนินการ |
| งกองทุนรวมอสังหาริมทรัพย์CPN |                              |             |
| รีเทล โกรท (CPNRF)       |                              |             |
+-------------------------+------------------------------+-------------+
| (9) เซ็นทรัลพลาซา พระราม  |   บมจ. เซ็นทรัลพัฒนา, บมจ.      |   ธันวาคม    |
|     2*                  |   เซ็นทรัลพัฒนา พระราม 2        |   2545      |
|                         |                              |             |
|                         |   กองทุนรวมอสังหาริมทรัพย์CPN     |             |
|                         |   รีเทล โกรท                  |             |
+-------------------------+------------------------------+-------------+
| (10) เซ็นทรัลพลาซา        |   บมจ. เซ็นทรัลพัฒนา, บมจ.      |   ตุลาคม     |
|      รัชดา-พระราม 3*     |   เซ็นทรัลพัฒนา พระราม 3,       |   2540      |
|                         |                              |             |
|                         |   บจ.เซ็นทรัล เรียลตี้ เซอร์วิส     |             |
|                         |   พระราม 3                   |             |
|                         |                              |             |
|                         |   กองทุนรวมอสังหาริมทรัพย์CPN     |             |
|                         |   รีเทล โกรท                  |             |
+-------------------------+------------------------------+-------------+

*CPNRF เช่าพื้นที่ส่วนใหญ่ของโครงการ เซ็นทรัลพลาซา พระราม 2 และ เซ็นทรัลพลาซา
รัชดา-พระราม 3 เมื่อวันที่ 15 และ 16 สิงหาคม 2548

ตามลำดับ

1.  การตลาดและภาวะการแข่งขัน

(ก) กลยุทธ์การแข่งขัน ช่องทางการจัดจำหน่ายและลักษณะลูกค้า

-   กลยุทธ์การแข่งขัน

การตอบสนองความต้องการของลูกค้าได้อย่างครบถ้วนเพื่อยกระดับการให้บริการ :

  บริษัทฯ ได้มีการพัฒนาศักยภาพการแข่งขันในสภาวะตลาดที่มีความเปลี่ยนแปลงอยู่ตลอดเวลา
  ภายใต้ความต้องการที่ความหลากหลายของผู้บริโภค
  ธุรกิจค้าปลีกจะต้องมีการยกระดับการให้บริการเพื่อสร้างข้อได้เปรียบในการแข่งขันเหนือคู่แข่ง
  ซึ่งส่วนหนึ่งที่สำคัญคือการสร้างลักษณะเฉพาะที่โดดเด่น โดยเฉพาะอย่างยิ่ง
  โครงการเซ็นทรัลเวิลด์ ที่ทางบริษัทฯ
  ต้องการสร้างให้เป็นศูนย์การค้าที่ตอบสนองความต้องการของผู้บริโภคที่ต้องการความทันสมัยในเรื่องต่าง
  ๆ เช่น แฟชั่นและเทคโนโลยี ภายใต้แนวความคิดที่จะสร้างความแปลกใหม่
  การนำนวัตกรรมทั้งในเรื่องแฟชั่น เสื้อผ้า และเทคโนโลยีที่เป็นสินค้ารุ่นใหม่ ๆ มานำเสนอให้
  ลูกค้าก่อนคู่แข่ง เพื่อสร้างศูนย์การค้าที่สามารถตอบโจทย์ความเป็น Lifestyle Shopping
  ที่ยิ่งใหญ่ที่สุดในประเทศไทย

  การรักษาคุณภาพและชื่อเสียง :

  ทางบริษัทฯ
  ได้ให้ความสำคัญและเน้นย้ำที่จะยกระดับคุณภาพของการให้บริการแก่ผู้บริโภคและร้านค้าอย่างต่อเนื่อง
  โดยใช้กระบวนการจัดการที่เป็นระบบและมีมาตรฐาน การบริหารงานที่มีประสิทธิภาพ
  เพื่อพัฒนาไปสู่การเป็นบริษัทที่ผู้บริโภคและร้านค้าต่างให้ความไว้วางใจ บริษัทฯ
  มีแผนการที่จะนำเกณฑ์การวัดคุณภาพระดับชาติเข้ามาสนับสนุนการปฏิบัติงานในปัจจุบันเพื่อยกระดับมาตรฐานการปฏิบัติงานให้ได้มาตรฐานระดับสากล
  อันจะนำไปสู่การเป็นผู้นำในธุรกิจค้าปลีกทั้งในระดับประเทศและระดับภูมิภาคเอเชียตะวันออกเฉียงใต้

  ดำเนินงานด้านการทำวิจัยธุรกิจและตลาดอย่างต่อเนื่อง :

  บริษัทฯ
  ได้คำนึงถึงความสำคัญของการวิจัยและพัฒนาในเรื่องความต้องการของผู้บริโภคทั้งในส่วนของร้านค้าที่เป็น
  ผู้เช่าพื้นที่และลูกค้าที่เข้ามาใช้บริการในศูนย์การค้า
  รวมถึงการสำรวจความพึงพอใจในการใช้บริการ เพื่อเป็นข้อมูลให้กับ
  ผู้บริหารระดับสูงในการพัฒนาการบริหารจัดการกิจกรรมทางการตลาด
  เพื่อที่จะตอบสนองความต้องการของลูกค้าที่เป็น กลุ่มเป้าหมายให้ได้รับความพึงพอใจสูงสุด
  นอกจากนี้การวิจัยตลาดเพื่อวัดสถานะการแข่งขันในธุรกิจค้าปลีกเพื่อเปรียบเทียบกับคู่แข่งขันนั้นเป็นสิ่งที่จำเป็นและมีความสำคัญอย่างยิ่ง
  โดยเฉพาะในตลาดที่มีสภาวะการแข่งขันสูงและมีกลุ่มลูกค้าที่มี
  ความเป็นลักษณะเฉพาะและมีความต้องการที่เปลี่ยนแปลงอย่างรวดเร็ว

  การสร้างและเพิ่มพูนความสัมพันธ์ที่ดีงามให้กับพันธมิตรทางธุรกิจในด้านผู้เช่าหลักและร้านค้าปลีก
  :

  การบริหารจัดการในส่วนของการคัดเลือกร้านค้าที่เข้ามาเช่าทำธุรกิจภายในศูนย์การค้านั้นเป็นสิ่งที่ทางบริษัทฯ
  ให้ความสำคัญอย่างยิ่งและถือเป็นหนึ่งในกลยุทธ์ทางการตลาดที่สำคัญเพราะจะเป็นภาพลักษณ์ของศูนย์การค้า
  ในส่วนของผู้เช่าหลักต่าง ๆ คือ ห้างสรรพสินค้าชั้นนำ เช่น ห้างเซ็นทรัล ดีพาร์ทเม้นท์สโตร์
  ห้างโรบินสัน และศูนย์รวมสินค้าเฉพาะทาง เช่น พาวเวอร์บาย, ซูเปอร์สปอร์ต,
  ท๊อปส์ซุปเปอร์มาร์เก็ต, บีทูเอส, โรงภาพยนตร์, โบว์ลิ่ง, สวนสนุก, โฮมเวิร์ค และอื่น ๆ
  บริษัทฯ จะคัดเลือกเฉพาะผู้เช่าหลักที่มีคุณภาพและเหมาะสม
  เพื่อที่จะดึงดูดลูกค้าให้เข้ามาใช้บริการอย่างต่อเนื่องและสม่ำเสมอ ในส่วนของ
  ร้านค้าปลีกบริษัทฯ
  ได้เลือกสรรร้านค้าที่มีคุณภาพและมีทิศทางการทำธุรกิจที่ตรงกับทิศทางการทำตลาดของทางบริษัทฯ
  การพัฒนาแผนการตลาดอย่างเป็นระบบนั้นทำให้บริษัทฯ สามารถรู้ทิศทางของตลาด
  และสามารถตอบสนองความต้องการของตลาดได้อย่างถูกต้องและสามารถพัฒนาศักยภาพทางธุรกิจค้าปลีก
  ซึ่งมีผลไปถึงพันธมิตรทางธุรกิจคือร้านค้าผู้เช่าพื้นที่ในศูนย์การค้า
  การพัฒนาความสัมพันธ์ทางธุรกิจนั้นมีการจัดกิจกรรมที่เป็นรูปธรรม ยกตัวย่างเช่น
  การจัดการประชุมร้านค้าเพื่อ สานสายสัมพันธ์ และการแจ้งข้อมูลข่าวสารทางการตลาดใหม่
  ๆให้ร้านค้าผู้เช่าพื้นที่ในศูนย์การค้าเพื่อการทำงานที่เป็นไปใน ทิศทางเดียวกัน
  รวมไปถึงการจัดงานแข่งขันกีฬากอล์ฟระหว่างผู้บริหารของบริษัทฯ
  และผู้เช่าพื้นที่ซึ่งจัดขึ้นเป็นประจำทุกปี

การจัดพื้นที่แบ่งประเภทของร้านค้า (Zoning and Tenant Mix)
ภายในศูนย์การค้าให้เป็นหมวดหมู่:

  ทางบริษัทฯ
  ใช้ระบบการจัดการที่มีประสิทธิภาพในการคัดเลือกและแบ่งประเภทร้านค้าให้ตรงกับความต้องการของ
  ผู้บริโภคและคำนึงถึงผลประโยชน์สูงสุดของร้านค้าผู้เช่าพื้นที่
  การคัดเลือกร้านค้านั้นจะต้องอาศัยประสบการณ์และ ความชำนาญในด้านธุรกิจค้าปลีกที่บริษัทฯ
  ได้ดำเนินงานมาเป็นระยะเวลายาวนาน ซึ่งการจัดสรรและแบ่งประเภทร้านค้าที่
  ลงตัวจะสนับสนุนการทำธุรกิจของศูนย์การค้า ร้านค้าปลีก
  และสร้างความพึงพอใจแก่ลูกค้าที่เข้ามาใช้บริการอีกด้วย

  รูปแบบของการออกแบบศูนย์การค้าอย่างพิถีพิถัน เน้นความสวยงามทันสมัย
  โดยคงไว้ซึ่งการวางระบบรักษาความปลอดภัยที่ดีควบคู่กัน :

  บริษัทฯ
  คำนึงถึงความสำคัญของการออกแบบศูนย์การค้าให้มีความทันสมัยและตรงกับความต้องการของผู้บริโภค
  ซึ่งรวมถึงการวางส่วนประกอบต่าง ๆ เช่น ทางเดิน, บันไดเลื่อน, ลิฟท์, ห้องน้ำ ฯลฯ
  ให้ลงตัว ประกอบกับการเลือกสรรร้านค้าอย่างเหมาะสม โดยบริษัทฯ
  ได้พัฒนารูปแบบการตกแต่งภายในศูนย์การค้าเพื่อส่งเสริมบรรยากาศในการจับจ่ายใช้สอย
  และมีความทันสมัยอยู่เสมอ เพื่อการให้บริการและตอบสนองความต้องการของลูกค้าได้อย่างลงตัว
  โดยให้ความสำคัญกับการบริหารพื้นที่ใช้สอยให้เกิดประโยชน์สูงสุดขณะเดียวกันกับต้องมีความปลอดภัยอย่างสูงสุดทั้งต่อร้านค้าผู้เช่าพื้นที่และตัวลูกค้าด้วย

  ความรับผิดชอบต่อสังคม และสิ่งแวดล้อม :

  จากการที่บริษัทฯ ได้ดำเนินธุรกิจให้เช่าพื้นที่ในศูนย์การค้ามาเป็นระยะเวลายาวนาน
  และมีความผูกพันเกี่ยวข้องกับประชาชนทั่วไปเป็นจำนวนมาก บริษัทฯ
  ได้ตระหนักถึงความสำคัญของความรับผิดชอบต่อสังคมและสิ่งแวดล้อมมาโดยตลอด
  และได้กำหนดเป็นนโยบาย
  และแนวปฏิบัติในการประกอบธุรกิจที่ชัดเจนในเรื่องของความรับผิดชอบต่อสังคม การรักษา
  สิ่งแวดล้อม และการประหยัดพลังงาน รวมถึงการดูแลด้านคุณภาพชีวิตและสังคม
  ตลอดจนด้านชุมชนสัมพันธ์ โดยมีการ
  นำระบบการบริหารจัดการอย่างมืออาชีพมาใช้เพื่อให้ได้มาตรฐานระดับสากล
  และป้องกันไม่ให้เกิดปัญหา หรือผลกระทบต่อ ชุมชนและสิ่งแวดล้อม รวมถึงการจัดกิจกรรมต่าง ๆ
  เพื่อสังคม ซึ่งในปี 2549 บริษัทฯ ได้ดำเนินการในหลายรูปแบบ
  ทั้งกิจกรรมร่วมกับชุมชนและองค์กรภาครัฐ กิจกรรมที่บริษัทฯ จัดขึ้นเพื่อสังคมออกเป็น 2 ด้าน
  ดังนี้

(1) ด้านการรักษาสิ่งแวดล้อม การประหยัดพลังงาน และการอนุรักษ์ทรัพยากรธรรมชาติ

  - บริษัทฯ ได้ริเริ่มการก่อสร้างสวนพักผ่อน “เซ็นทรัลพาร์ค” ขนาด 36 ไร่
  ภายในโครงการศูนย์การค้าเซ็นทรัล พลาซา พระราม 2
  ซึ่งได้เปิดให้ประชาชนทั่วไปเข้ามาใช้เป็นสถานที่ออกกำลังกาย พักผ่อนหย่อนใจ
  และใช้จัดกิจกรรมต่างๆ และพื้นที่ส่วนหนึ่งเป็นที่ตั้งของบ่อหน่วงน้ำ
  เพื่อป้องกันปัญหาน้ำท่วมให้กับชุมชนใน เขตบางขุนเทียน
  ซึ่งนับเป็นศูนย์การค้าแห่งแรกของประเทศที่มีการก่อสร้างสวนพักผ่อนสาธารณะประโยขน์

-   บริษัทฯ ได้จัดสร้าง “Sky Walk” ทางเชื่อมต่อสถานีรถไฟฟ้าชิดลม และสยาม มูลค่า 250
    ล้านบาท มอบให้กับกรุงเทพมหานคร
    เพื่ออำนวยความสะดวกให้กับผู้ใช้รถไฟฟ้าให้เดินทางได้อย่างสะดวกและปลอดภัย
    อีกทั้งยังเป็นการสนับสนุนให้มีการใช้รถไฟฟ้าเพิ่มขึ้น
    เพื่อลดความหนาแน่นของการจราจรในเขตใจกลางเมือง
    และเป็นการประหยัดพลังงานอีกทางหนึ่งด้วย

-   ศูนย์การค้าเซ็นทรัลพลาซาทุกแห่ง ได้จัดให้มีทางเข้า-ออก และทางเท้า สะพานกลับรถ
    สะพานลอย คนข้าม สัญญาณไฟจราจร ที่เพียงพอในตำแหน่งที่เหมาะสมและปลอดภัย
    ตลอดจนมีการประสานงานกับตำรวจจราจรโดยตลอด
    เพื่ออำนวยความสะดวกให้กับประชาชนทั่วไป และป้องกันไม่ให้เกิดผลกระทบ
    อันเกิดจากปัญหาการจราจรติดขัดบริเวณโดยรอบศูนย์การค้า

-   บริษัทฯ มีระบบการกำจัดและบำบัดสิ่งปฏิกูลที่มีประสิทธิภาพ
    มีการกำจัดหรือทำลายสิ่งปนเปื้อนในน้ำเสีย
    ให้หมดไปหรือเหลือน้อยที่สุดตามมาตรฐานที่กำหนดก่อนปล่อยสู่ลำคลองสาธารณะ
    เพื่อไม่ทำให้เกิด มลพิษต่อสิ่งแวดล้อม
    และมีการนำมาตรการด้านการประหยัดพลังงานไปใช้ในทุกศูนย์การค้า โดยศูนย์
    การค้าเซ็นทรัลพลาซา พระราม 2
    ได้รับการคัดเลือกจากกรมควบคุมมลพิษให้เป็นสถานประกอบการที่มีการควบคุมระบบบำบัดน้ำเสียเป็นอย่างดี
    เป็นอาคารควบคุม 1 ใน 40 ของอาคารตัวอย่างในกรุงเทพฯและปริมณฑล

-   โครงการประหยัดพลังงาน บริษัทฯ
    ร่วมกับกรมพลังงานทดแทนและส่งเสริมการอนุรักษ์พลังงานได้จัด
    “วันรวมพลังไทยลดใช้พลังงาน” ขึ้นเพื่อสนับสนุนให้เกิดการประหยัดพลังงานอย่างต่อเนื่องและ
    พร้อมเพรียงกันในทุกศูนย์การค้า

-   การก่อสร้างโครงการใหม่ของบริษัทฯ
    ทุกโครงการจะอยู่ภายใต้การควบคุมผลกระทบต่อสิ่งแวดล้อมของหน่วยงานราชการ เช่น
    การขนย้ายวัสดุก่อสร้างจะมีการปรึกษาและวางแผนกับหน่วยงานราชการที่
    เกี่ยวข้องและฝ่ายจราจรว่าจะต้องดำเนินการอย่างไร
    ช่วงเวลาใดจึงจะมีผลกระทบต่อการจราจรน้อยที่สุด
    นอกจากนี้ตลอดระยะเวลาการก่อสร้างบริษัทฯ มีการวางระบบป้องกันอัคคีภัย
    การทำแผงป้องกัน ฝุ่นละออง วัสดุการก่อสร้าง
    พร้อมทั้งแผ่นกันเสียงตลอดแนวการก่อสร้างเพื่อป้องกันไม่ให้กระทบต่อ สิ่งแวดล้อม
    ซึ่งในส่วนการป้องกันนั้นผู้รับเหมาเป็นผู้ดำเนินการและบริษัทที่ปรึกษาของบริษัทฯ เป็น
    ผู้ควบคุมดูแลการดำเนินการดังกล่าวให้ได้มาตรฐานและถูกต้องตามกฎหมาย

(2) ด้านคุณภาพชีวิตและสังคม / ชุมชนสัมพันธ์

    -   ศูนย์การค้าเซ็นทรัล ซิตี้ บางนา และศูนย์การค้าเซ็นทรัลพลาซา รามอินทรา
        ได้จัดกิจกรรม “โครงการบ้านสีขาว” ร่วมรณรงค์ต่อต้านยาเสพติด
        กับหน่วยงานราชการอย่างต่อเนื่อง

-   ศูนย์การค้าเซ็นทรัลพลาซาทุกแห่ง
    ได้ให้ความร่วมมือกับเจ้าหน้าที่ตำรวจท้องที่ในการร่วมฝึกอบรมพนักงานรักษาความปลอดภัย
    ในการเฝ้าระวังภัยให้ประชาชน

-   ศูนย์การค้าเซ็นทรัลพลาซาทุกแห่ง ร่วมกันจัดกิจกรรมรับบริจาคช่วยเหลือผู้ประสบภัยพิบัติต่างๆ
    ตลอดจนช่วยสนับสนุนพื้นที่ในการตั้งหน่วยบริจาคสำหรับผู้ด้อยโอกาสในชุมชนใกล้เคียง

-   ศูนย์การค้าเซ็นทรัลพลาซา ลาดพร้าว
    ได้จัดกิจกรรมอาสาสมัครช่วยเหลือดับเพลิงให้กับชุมชนรอบข้างโครงการ

-   ศูนย์การค้าเซ็นทรัล ซิตี้ บางนาและศูนย์การค้าเซ็นทรัลพลาซา รัตนาธิเบศร์
    ได้จัดเจ้าหน้าที่เข้าร่วมกับเทศบาลพร้อมด้วยชุมชนทำความสะอาดขุดลอกคูคลอง
    พร้อมกำจัดขยะและสิ่งปฏิกูลต่างๆในที่สาธารณะ

-   ในปี 2549 บริษัทฯ
    ได้ทูลเกล้าถวายรถบริจาคโลหิตเคลื่อนที่แก่สภากาชาดไทยในสมเด็จพระเทพรัตนราชสุดาสยามบรมราชกุมารี
    เนื่องในวโรกาสพระบาทสมเด็จพระเจ้าอยู่หัวฉลองราชสมบัติครบ 60 ปี
    เพื่อให้การรับบริจาคโลหิตเกิดความสะดวกรวดเร็วยิ่งขึ้น

-   การจัดจำหน่ายและช่องทางการจัดจำหน่าย

  บริษัทฯ ดำเนินการจัดจำหน่ายผ่านช่องทางดังต่อไปนี้

-   โดยทีมงานขายที่มีคุณภาพจากการฝึกอบรมของบริษัทฯ
    เองทำให้มีทีมงานที่มีความเชี่ยวชาญในธุรกิจศูนย์ การค้า
    รวมทั้งการใช้กลยุทธ์ทางการตลาดสนับสนุน ทำให้ได้ร้านค้าที่มีคุณภาพและการที่บริษัทฯ
    มีศูนย์การค้าที่อยู่ภายใต้การบริหารหลายโครงการ ก่อให้เกิดการประหยัดต่อขนาด (
    Economy of Scale ) ที่จะเป็นผลดีต่อบริษัทฯ อาทิเช่น
    การจัดกิจกรรมเพื่อส่งเสริมการขายส่วนใหญ่บริษัทฯ จะทำพร้อม ๆ กันทุกศูนย์การค้า
    หรือกรณีเปิดศูนย์การค้าใหม่ บริษัทฯ จะติดต่อฐานลูกค้ากลุ่มเดิมคือ
    ผู้เช่าร้านค้าที่เป็นผู้เช่าหลักและร้านค้าปลีกที่มีคุณภาพจากสาขาที่ได้เปิดให้บริการไปแล้ว
    เข้ามาอยู่ในศูนย์การค้าแห่งใหม่ก่อนเป็นอันดับต้น ๆ
    เพื่อเป็นการสร้างระดับมาตรฐานเดียวกันและสร้างความมั่นใจให้ลูกค้าว่าสามารถพบสินค้าที่ต้องการได้ในทุกศูนย์การค้า

-   การใช้โฆษณาผ่านสื่อต่าง ๆ
    สนับสนุนให้ลูกค้าได้รับข้อมูลข่าวสารได้อย่างทั่วถึงทั้งลูกค้าที่ได้เช่าพื้นที่อยู่แล้ว หรือ
    ลูกค้ารายอื่นที่สนใจประกอบธุรกิจค้าปลีกเพิ่มเติม เช่น หนังสือพิมพ์, โบว์ชัวร์, วิทยุ
    และป้ายโฆษณา กลางแจ้งบนสถานที่ก่อสร้างโครงการ เป็นต้น
    นอกจากนั้นยังมีการประชาสัมพันธ์ผ่าน Website ของบริษัทฯ

-   การส่งเสริมการจัดนิทรรศการ ณ บริเวณลานเอนกประสงค์ในศูนย์การค้า
    โดยบริษัทจะมีการบริหารพื้นที่ ณ
    ลานเอนกประสงค์โดยการเปิดโอกาสให้ร้านค้าภายในศูนย์การค้าและกลุ่มผู้จัดนิทรรศการต่าง
    ๆ เข้ามาเสนอขายสินค้าและบริการ

-   ลักษณะของลูกค้าและการสร้างความสัมพันธ์ระหว่างลูกค้ากับบริษัทฯ

  บริษัทฯ
  ได้ให้ความสำคัญต่อการเลือกสรรร้านค้าที่เข้ามาดำเนินธุรกิจโดยจะต้องมีความเป็นมืออาชีพและมีสินค้าและบริการที่สามารถตอบสนองความต้องการของกลุ่มลูกค้าที่ทางศูนย์การค้าในแต่ละที่ได้วางแผนงานการตลาดไว้
  ซึ่งทางบริษัทฯ ได้มีการวางระบบการติดต่อประสานงานไว้อย่างเป็นระบบ
  เพื่อให้การติดต่อสื่อสารระหว่างบริษัทฯ และคู่ค้าเป็นไปอย่างสะดวกและมีประสิทธิภาพ
  ทางทีมงานฝ่ายประชาสัมพันธ์และลูกค้าสัมพันธ์ที่มีประสบการณ์และมีความเป็นมืออาชีพซึ่งผ่านการฝึก
  อบรมจะทำหน้าที่ติดต่อประสานงานเพื่อความสะดวกและช่วยเหลือเมื่อพบปัญหาในการดำเนินกิจการ
  รวมทั้งสามารถให้ คำปรึกษากับร้านค้าใหม่ที่สนใจจะเข้ามาลงทุนกับบริษัทฯ ด้วย
  นอกจากนี้บริษัทฯ ยังได้จัดทำนิตยสารรายไตรมาสเกี่ยวกับ กิจกรรมต่าง ๆ ของบริษัทฯ
  และแนวโน้มของธุรกิจค้าปลีก เพื่อสร้างความสัมพันธ์ที่ดีและทำให้คู่ค้าของทางบริษัทฯ
  ได้รับทราบข่าวสารที่เป็นประโยชน์ และความเคลื่อนไหวของธุรกิจค้าปลีกตลอดเวลา
  ในช่วงเปิดโครงการใหม่ผู้บริหารระดับสูงของบริษัทฯ
  จะสร้างความสัมพันธ์ที่ดีโดยการพบปะกับเจ้าของร้านค้า
  เพื่อรับรู้ถึงปัญหาและทำการช่วยเหลือในด้านต่าง ๆ ไม่ว่าจะเป็นด้านการตลาด
  การส่งเสริมการขายทำให้บริษัทฯ มีการหมุนเวียนของร้านค้า (Turnover) อยู่ในอัตราที่ต่ำ

(2) ภาวะอุตสาหกรรมและการแข่งขัน

ในปี 2549 ถือได้ว่าเป็นปีที่ท้าทายอย่างมากต่ออุตสาหกรรมค้าปลีก
เนื่องจากมีปัจจัยลบจากการชะลอตัวของเศรษฐกิจในภูมิภาคเอเชีย
ราคาน้ำมันและอัตราดอกเบี้ยอยู่ในระดับสูง
ราคาสินค้าอุปโภคและบริโภคเพิ่มขึ้นจากอัตราเงินเฟ้อส่งผลกระทบต่อรายได้ที่แท้จริงของครัวเรือน
ภาวะความไม่แน่นอนทางด้านการเมืองและเศรษฐกิจส่งผลกระทบต่อความเชื่อมั่นของนักลงทุน
ต่างประเทศและในประเทศ ซึ่งในสภาวะที่ยอดขายของผู้ประกอบการค้าปลีกภายในศูนย์การค้าลดลง
ผู้พัฒนาศูนย์การค้าต่างใช้ กลยุทธ์การแข่งขัน
โดยการโฆษณาประชาสัมพันธ์และจัดให้มีกิจกรรมส่งเสริมการขายเพื่อเพิ่มยอดขาย
รวมถึงการปรับปรุง
เปลี่ยนแปลงภาพลักษณ์ของศูนย์การค้าให้มีความทันสมัยเพื่อดึงดูดให้ลูกค้าเข้ามาใช้บริการ
ผู้พัฒนาศูนย์การค้าบางรายใช้กลยุทธ์ในการดึงดูดนักท่องเที่ยวต่างชาติ
โดยการให้ส่วนลดและสิทธิในการขอคืนภาษีมูลค่าเพิ่ม ในขณะที่บางรายใช้กลยุทธ์พัฒนาศูนย์
การค้าขนาดเล็ก หรือที่เรียกว่า Community Mall เพื่อที่จะเข้าถึงแหล่งชุมชน
และลดความเสี่ยงจากการลงทุนในโครงการขนาดใหญ่

 ในปี 2549 มีความเคลื่อนไหวในธุรกิจศูนย์การค้าที่สำคัญ ดังนี้ 

-   การเปิดตัวของศูนย์การค้าสยามพารากอนในเดือนธันวาคม 2548
    และศูนย์การค้าเซ็นทรัลเวิลด์ในเดือนกรกฎาคม 2549
    ซึ่งเป็นการเพิ่มพื้นที่ห้างสรรพสินค้าและร้านค้าปลีกขึ้นอย่างมาก

-   โครงการที่เปิดใหม่ปี 2549 ในกรุงเทพมหานคร คือ โครงการยูเนี่ยน มอลล์ ในเดือนมีนาคม
    และโครงการเอสพานาด ในเดือนธันวาคม

-   พื้นที่ให้เช่าในกรุงเทพมหานครที่เพิ่มขึ้น รวมส่วนของสำนักงาน คือ อาคารคิวเฮ้าส์ ลุมพินี
    และ อาคารเอสเช็น ทาวเวอร์

-   บมจ. สยามฟิวเจอร์ดีเวลอปเมนท์ ขยายสาขาธุรกิจในรูปแบบใหม่ๆ
    โดยมีการพัฒนาศูนย์การค้าในหลากหลายรูปแบบ เช่น ศูนย์รวมสินค้าเฉพาะอย่าง (Power
    Center), ศูนย์การค้าไลฟ์สไตล์, ศูนย์การค้าชุมชน, ศูนย์สะดวกซื้อ

-   ศูนย์การค้าและห้างสรรพสินค้ามีการปรับปรุง
    ก่อสร้างเพิ่มเติมเพื่อดึงดูดผู้เช่าและลูกค้ารายใหม่ เช่น

    -   กลุ่มเดอะมอลล์ สาขา บางแค ท่าพระ

    -   ศูนย์การค้าแฟชั่น ไอส์แลนด์

    -   ศูนย์การค้าอัมรินทร์ พลาซา

    -   ศูนย์การค้ามาบุญครอง

-   มีการแข่งขันสูงในด้านการโฆษณาประชาสัมพันธ์ของผู้ประกอบการเพื่อดึงดูดลูกค้าเข้าในศูนย์การค้าให้มากขึ้น

มุมมองการคาดการณ์ในปี 2550 

-   ปัจจัยบวก

1.  การก่อสร้างรถไฟฟ้า 5 เส้นทาง

2.  ระดับอัตราเงินเฟ้อที่คาดว่าจะทรงตัว

3.  อัตราดอกเบี้ยที่ลดลง

4.  ร่างรัฐธรรมนูญฉบับใหม่แล้วเสร็จและจัดให้มีการเลือกตั้งได้ภายในปี 2550

5.  การเมืองมีเสถียรภาพมากขึ้น

6.  ตลาดบ้านและที่อยู่อาศัยเริ่มที่จะมีสัญญาณการซื้อกลับเข้ามาหลังจากประสบภาวะความไม่แน่นอนทางเศรษฐกิจในปี
    2549 ประกอบกับต้นทุนการกู้ยืมที่ลดลง
    และวิถีชีวิตของคนไทยที่นิยมแยกตัวเป็นครอบครัวเดี่ยวมากขึ้น
    จะเป็นปัจจัยที่ช่วยกระตุ้นให้มีการซื้อบ้านเพิ่มขึ้น

7.  ราคาน้ำมันทรงตัว อย่างไรก็ตามถึงแม้ราคาน้ำมันในตลาดโลกจะลดลง
    แต่อาจไม่ช่วยบรรเทาค่าใช้จ่ายของ ผู้บริโภคมากนัก
    เนื่องจากราคาน้ำมันในประเทศจะไม่ลดลงไปในสัดส่วนเดียวกับราคาตลาดโลก
    เพราะต้องมีการคิดส่วนชดเชยเข้ากองทุนน้ำมันมูลค่า 64 พันล้านบาท (ประมาณ 2.5 ถึง 4
    บาท ต่อลิตร)

-   ปัจจัยลบ

1.  ความเชื่อมั่นผู้บริโภคลดลงจากเหตุการณ์ทางการเมืองและเศรษฐกิจ
    โดยเฉพาะจากเหตุการณ์ระเบิดในกรุงเทพมหาครในวันสิ้นปี 2549

2.  การแก้ไขข้อบังคับธุรกิจค้าปลีกและการจัดการพื้นที่อาจส่งผลกระทบต่อการขยายตัวของของศูนย์การค้า
    และธุรกิจขนาดใหญ่

แม้จะมีปัจจัยลบทางเศรษฐกิจและความไม่แน่นอนของสถานการณ์ภายในประเทศ
แต่บริษัทฯยังคงสามารถรักษาการ เติบโตของรายได้ได้อย่างต่อเนื่อง
เนื่องจากรายได้ของบริษัทฯส่วนใหญ่เป็นรายได้ที่มีอัตราคงที่
ในปีที่ผ่านจึงไม่ได้รับผลกระทบจากปัจจัยลบดังกล่าวมากนัก
ประกอบกับประสบการณ์ที่อยู่ในธุรกิจค้าปลีกมาเป็นระยะเวลายาวนาน
โดยมีทีมผู้บริหารและบุคลากรที่มีประสบการณ์สูง
และการบริการที่เป็นมาตรฐานซึ่งเป็นที่ยอมรับจากผู้บริโภคและร้านค้าผู้เช่าพื้นที่ ทำให้บริษัทฯ
ยังคงความเป็นผู้นำในธุรกิจศูนย์การค้าบริเวณกรุงเทพฯ และเขตปริมณฑล อย่างไรก็ตาม
หากยังคงปีปัจจัยลบเข้ามากระทบกับสภาวะเศรษฐกิจอย่าง ต่อเนื่อง
อาจส่งผลกระทบต่อการปรับขึ้นอัตราค่าเช่าพื้นที่ภายในศูนย์การค้าของบริษัทฯ ในอนาคตได้

1.  การจัดหาผลิตภัณฑ์ หรือบริการ

การจัดหาผลิตภัณฑ์ของบริษัทฯ คือ การพัฒนาโครงการศูนย์การค้า
โดยมีลำดับขั้นการพัฒนาโครงการดังนี้

-   การจัดหาที่ดินและบริหารโครงการก่อสร้างศูนย์การค้า หรือซื้อศูนย์การค้าที่เปิดดำเนินการแล้ว

  บริษัทฯ
  มีนโยบายที่จะพัฒนาโครงการใหม่หรือซื้อโครงการศูนย์การค้าครบวงจรที่เปิดดำเนินการแล้วในพื้นที่กรุงเทพฯ
  ปริมณฑล และต่างจังหวัด ที่มีแนวโน้มของประชากรหนาแน่น
  ซึ่งจะจัดหาที่ดินโดยการซื้อหรือเช่าบนทำเลที่มีความเป็นไปได้ในการเติบโตสูง
  และมีความเสี่ยงน้อย
  องค์ประกอบที่สำคัญในการพิจารณาจัดหาที่ดินหรือโครงการของบริษัทมีสาระสำคัญดังนี้

-   ทำเลที่ตั้งของที่ดิน อาทิ สถานที่ตั้ง การคมนาคม ลักษณะการใช้ที่ดินข้างเคียง

-   ขนาด รูปร่าง และลักษณะการครอบครองที่ดิน

-   สาธารณูปโภคที่จะอำนวยความสะดวกในบริเวณที่ดินที่จะนำมาพัฒนา

-   การคำนึงถึงการใช้สอยของที่ดินที่ตั้งอยู่ เช่น เขตอุตสาหกรรม, เขตที่พักอาศัย เป็นต้น

-   แนวโน้มการเติบโตในอนาคต โดยพิจารณาจากแนวโน้มการเติบโตของประชากร
    และพฤติกรรมจับจ่าย ใช้สอยของผู้บริโภค
    จำนวนและรายได้ของประชากรโดยเฉพาะกลุ่มลูกค้าเป้าหมาย และการประเมินอุปสงค์
    อุปทานให้สอดคล้องกัน

-   ข้อจำกัดการใช้ที่ดินและกฎหมายที่เกี่ยวข้อง เช่น กฎหมายผังเมือง,
    กฎหมายควบคุมธุรกิจค้าปลีก

-   ราคาของที่ดินและความเป็นไปได้ในการได้มา
    โดยบริษัทแบ่งทางเลือกในการจัดหาที่ดินที่มีศักยภาพ ทางธุรกิจสูงดังนี้

การซื้อขาด 

  - ในกรณีที่ราคาสมเหตุผลและเหมาะสมที่จะนำมาพัฒนาศูนย์การค้า

  ข. การเช่าที่ดิน

  - ในกรณีที่ดินตั้งอยู่ในทำเลที่มีศักยภาพแต่เจ้าของที่ดินไม่ยินดีที่จะขายขาด

  - ราคาของที่ดินสูงมากจนไม่คุ้มกับการลงทุนหากใช้วิธีซื้อขาด

  - เจ้าของที่ดินไม่สนใจการร่วมทุน

  ค. การร่วมทุนกับเจ้าของที่ดิน

  - ในกรณีที่เป็นเงื่อนไขจากเจ้าของที่ดิน และทำเลที่ตั้งนั้นมีศักยภาพทางธุรกิจสูง

  อย่างไรก็ดี ทุก ๆ ทำเลที่ตั้งที่บริษัทจัดหาเพื่อพัฒนานับว่าเป็นทำเลที่ดีที่สุดในย่านนั้นเสมอ
  และราคาที่ได้มาต้องเป็นราคาที่ไม่สูงกว่าราคาตลาด

-   ศึกษาความเป็นไปได้ของโครงการ

-   การวิเคราะห์ความเป็นไปได้ทางการตลาด –
    เพื่อลดความเสี่ยงให้น้อยที่สุดและได้ผลกำไรกลับคืนมาอย่างรวดเร็ว บริษัทฯ
    คำนึงถึงการศึกษาส่วนแบ่งการตลาด คู่แข่งขัน
    ลักษณะกลุ่มลูกค้าตลอดจนแนวโน้มของตลาดในอนาคต เช่น ความต้องการของลูกค้า
    การจัดหาสินค้า การกำหนดประเภทสินค้าและร้านค้า
    การกำหนดราคาขายที่เหมาะสมเพื่อให้สอดคล้องกับแผนงานทางด้านการตลาด

-   การวิเคราะห์ทางด้านเทคนิคและการศึกษาโครงสร้าง –
    เพื่อกำหนดลักษณะเฉพาะที่โดดเด่นอันสวยงามดึงดูดสายตาของนักลงทุนและลูกค้าที่จะเข้ามาใช้บริการในศูนย์การค้า
    และเพื่อกำหนดองค์ประกอบของโครงการในส่วนต่าง ๆ
    ให้สอดคล้องกับลักษณะกลุ่มเป้าหมายและภาวะตลาดในทำเลที่ตั้งนั้น ๆ

-   การวิเคราะห์ความเป็นไปได้ทางการเงิน – เพื่อการศึกษาผลตอบแทนจากการลงทุน
    และจัดหาแหล่งที่มา ของเงินทุน
    โดยโครงการจะต้องให้ผลตอบแทนจากการลงทุนที่คุ้มค่าและไม่น้อยกว่าอัตราผลตอบแทนที่บริษัทฯ
    กำหนด

-   การคัดเลือกผู้รับเหมา

  การพัฒนาโครงการใหม่ บริษัทฯ ให้ความสำคัญกับคุณภาพและมาตรฐานของงานก่อสร้าง
  ภายใต้การบริหาร
  จัดการงบประมาณให้เป็นไปตามแผนการลงทุนและเป็นไปอย่างมีประสิทธิภาพสูงสุด
  ในการคัดเลือกผู้รับเหมาบริษัทฯ
  จะพิจารณาจากประวัติและผลงานของผู้รับเหมาในด้านคุณภาพและมาตรฐานของงานก่อสร้าง
  ศักยภาพทางการเงิน ประวัติด้านการรับผิดชอบงาน และขั้นตอนและเทคโนโลยีการผลิตใหม่ ๆ
  ที่ช่วยลดต้นทุนและร่นระยะเวลาในการก่อสร้างโครงการ ซึ่งขั้นตอนการคัดเลือกบริษัทผู้รับเหมา
  บริษัทฯ จะเปิดการประมูลงานโดยให้มีการเสนอราคาจากผู้รับเหมาก่อสร้างไม่ต่ำกว่า 3 ราย
  โดยการประมูลจะเป็นไปในลักษณะ Close Bid
  และทำการพิจารณาเปรียบเทียบต้นทุนค่าก่อสร้างให้อยู่ใน
  งบประมาณที่ตั้งไว้และสอดคล้องกับราคากลางที่ประเมินโดยผู้สำรวจปริมาณงานอิสระและมีระยะเวลาการก่อสร้างเป็นไปตามแผนงานของบริษัทฯ
  ประกอบกับการพิจารณาประวัติและผลงานของผู้รับเหมาในด้านต่าง ๆ ตามที่กล่าวข้างต้น
  ทั้งนี้บริษัทฯ มีระเบียบปฏิบัติที่เกี่ยวกับเรื่องนี้อย่างชัดเจนและโปร่งใส

-   ขั้นตอนและเทคนิคการบริหารโครงการก่อสร้าง

  เนื่องจากบริษัทฯ จ้างผู้รับเหมาก่อสร้างเป็นผู้พัฒนาโครงการ
  ดังนั้นขั้นตอนและเทคโนโลยีจึงเป็นส่วนของ ผู้รับเหมาก่อสร้าง อย่างไรก็ตามบริษัทฯ
  ได้มีการว่าจ้างวิศวกรที่ปรึกษาโครงสร้าง วิศวกรที่ปรึกษางานระบบ ฯลฯ
  เพื่อคอยดูแลและควบคุมขั้นตอนการผลิตให้กับบริษัทฯ ในขณะเดียวกันบริษัทฯ
  ได้มีการศึกษาเทคโนโลยีของผู้รับเหมาควบคู่กันไปด้วย เพื่อที่จะพัฒนาเทคนิคการก่อสร้างใหม่ ๆ
  ที่จะช่วยลดต้นทุนและร่นระยะเวลาการก่อสร้างโครงการใหม่ ๆ นอกจากนี้บริษัทฯ
  ยังเป็นสมาชิกสมาคมผู้ประกอบการศูนย์การค้า (ICSC)
  เพื่อที่จะได้รับข่าวสารข้อมูลและเทคโนโลยีที่ทันสมัยและเป็นปัจจุบันอยู่เสมอ
  เพื่อเป็นประโยชน์ในการสร้างศูนย์การค้าของบริษัทฯ

2) ธุรกิจอาคารสำนักงาน

  2.1 ลักษณะธุรกิจ

การพัฒนาอาคารสำนักงานเพื่อให้เช่าของบริษัทฯ
จะเป็นการดำเนินงานควบคู่กับการพัฒนาศูนย์การค้า เนื่องจากมีอุปสงค์ที่ส่งเสริมกัน
และเป็นการเพิ่มมูลค่าโครงการจากการใช้ประโยชน์ในที่ดินอย่างคุ้มค่า
ซึ่งการตัดสินใจลงทุนพัฒนาอาคารสำนักงานของบริษัทจะขึ้นอยู่กับอุปสงค์และอุปทานของพื้นที่อาคารสำนักงานในแต่ละทำเลที่ตั้งของโครงการเป็นหลัก
โดยบริษัทฯ มีอาคารสำนักงานที่เปิดดำเนินการแล้ว 4 แห่ง ได้แก่

+---------------------------------+---------------------+-------------+
| สถานที่ตั้ง                         | ดำเนินการในนาม       | เริ่มดำเนินการ |
+---------------------------------+---------------------+-------------+
| (1) โครงการเซ็นทรัลพลาซา ลาดพร้าว  | บมจ. เซ็นทรัลพัฒนา     | ธันวาคม 2525 |
+---------------------------------+---------------------+-------------+
| (2) โครงการเซ็นทรัลพลาซา ปิ่นเกล้า   | บมจ. เซ็นทรัลพัฒนา     | มีนาคม 2538  |
|     ทาวเวอร์ เอ                  |                     |             |
+---------------------------------+---------------------+-------------+
|   โครงการเซ็นทรัลพลาซา ปิ่นเกล้า     | บมจ. เซ็นทรัลพัฒนา     | มีนาคม 2549  |
|   ทาวเวอร์ บี                     |                     |             |
+---------------------------------+---------------------+-------------+
| (3) โครงการเซ็นทรัล ซิตี้ บางนา      | บจ. บางนา เซ็นทรัล    | ธันวาคม 2536 |
|                                 | พร็อพเพอร์ตี้           |             |
+---------------------------------+---------------------+-------------+
| (4) อาคารสำนักงาน เซ็นทรัลเวิลด์     | บจ. เซ็นทรัล เวิลด์     | ตุลาคม 2547  |
|                                 | ทาวเวอร์             |             |
+---------------------------------+---------------------+-------------+

  2.2 การตลาดและภาวะการแข่งขัน

(ก) กลยุทธ์การแข่งขัน ช่องทางการจัดจำหน่ายและลักษณะลูกค้า

-   กลยุทธ์การแข่งขัน

  โครงการธุรกิจอาคารสำนักงานตั้งอยู่ติดกับศูนย์การค้าที่ครบวงจร :

  โดยจะอยู่ในบริเวณเดียวกับโครงการศูนย์การค้าที่ทันสมัย มีที่จอดรถจำนวนมาก
  ซึ่งเอื้อประโยชน์ซึ่งกันและกันและสร้างความสะดวกให้กับผู้เข้ามาใช้บริการศูนย์การค้าและผู้ที่ทำงานในอาคารสำนักงาน
  องค์ประกอบเหล่านี้สามารถที่จะตอบสนองความต้องการของผู้เช่าที่หลากหลายได้อย่างสมบูรณ์แบบ
  รวมทั้งสามารถสร้างภาพพจน์ให้กับผู้เช่าได้เป็นอย่างดี โดยเฉพาะโครงการเซ็นทรัลเวิลด์
  ซึ่งนอกจากจะประกอบด้วยศูนย์การค้าที่ทันสมัยและอาคารสำนักงานเกรด A แล้ว บริษัทฯ
  ยังได้เพิ่มความสะดวกให้กับผู้เช่าพื้นที่โดยการสร้างทางเดิน (Sky Walk)
  เชื่อมระหว่างสถานีรถไฟฟ้าสยามและชิดลมมายังอาคารสำนักงานและอาคารศูนย์การค้า
  และภายในบริเวณโครงการได้มีการพัฒนา “โรงแรม เซ็นทรัลเวิลด์” ซึ่งเป็นคอนเวนชั่นโฮเต็ล
  ระดับ 5 ดาว พร้อมห้องประชุมขนาดประมาณ 16,000 ตารางเมตร
  ภายใต้การบริหารงานของบริษัท โรงแรมเซ็นทรัลเวิลด์ พลาซา จำกัด (กลุ่มบริษัท
  โรงแรมเซ็นทรัลพลาซา จำกัด (มหาชน)) คาดว่าจะแล้วเสร็จ ต้นปี 2551 (บริษัท
  โรงแรมเซ็นทรัลเวิลด์ พลาซา จำกัด เช่าช่วงที่ดินจากกองทุนรวมธุรกิจไทย 4)

  พิจารณาจัดสรรและคัดเลือกกลุ่มลูกค้าที่จะเข้ามาอยู่ในอาคารสำนักงานอย่างเหมาะสม :

  อาคารสำนักงานส่วนใหญ่ของบริษัทฯ มีกลุ่มลูกค้าที่ประกอบธุรกิจที่มีความเกี่ยวเนื่องกับศูนย์การค้า
  เช่น สถานเสริมความงาม, สถานออกกำลังกาย Fitness & Spa, บริษัทหลักทรัพย์
  และสถาบันการศึกษาต่าง ๆ ยกเว้นอาคาร สำนักงานเซ็นทรัลเวิลด์ บริษัทฯ
  มีการจัดสรรพื้นที่ของผู้เช่าอาคารสำนักงานให้เกิดความหลากหลาย เพื่อให้ตรงกับ
  ความต้องการของผู้เช่า และเกิดประโยชน์สูงสุดกับทั้งผู้เช่าอาคารและผู้เข้ามาติดต่อ
  ในขณะที่อาคารสำนักงาน เซ็นทรัลเวิลด์ บริษัทฯ
  ได้วางกลยุทธ์ทางการตลาดให้เป็นศูนย์รวมบริษัทชั้นนำทั้งจากในประเทศและต่างประเทศ
  เนื่องจากเป็นอาคารสำนักงานเกรด A
  ที่มีทำเลที่ตั้งอยู่ใจกลางธุรกิจของกรุงเทพมหานครและมีเทคโนโลยีที่ทันสมัยที่สุดแห่งหนึ่ง

  การบริหารงานอย่างมีคุณภาพพร้อมกับมีระบบการให้บริการหลังการขายที่ดี :

  ทีมงานของบริษัทฯ ซึ่งประกอบด้วยผู้ทรงคุณวุฒิในแต่ละสาขาได้ร่วมกันศึกษา
  และพัฒนาโครงการต่าง ๆ เช่น ในเรื่องของการลงทุน การตลาด และรูปแบบของโครงการ
  โดยมีผู้เชี่ยวชาญทั้งจากไทยและจากต่างประเทศที่มีชื่อเสียงและมีประสบการณ์ในการพัฒนาอาคารสำนักงานเป็นที่ปรึกษา
  และให้คำแนะนำการพัฒนาโครงการอย่างมีประสิทธิภาพ นอกจากนั้น สิ่งที่บริษัทฯ
  ได้ให้ความสำคัญและถือเป็นหัวใจหลักก็คือ
  การดูแลลูกค้าและการให้บริการหลังการขายที่สม่ำเสมอ ซึ่งทำให้ลูกค้าของบริษัทฯ
  มีความเชื่อถือและไว้วางใจในทุก ๆ โครงการที่บริษัทฯ ได้ทำการพัฒนาตลอดระยะเวลาที่ผ่านมา

-   การจำหน่ายและช่องทางการจัดจำหน่าย

บริษัทฯ มีทีมงานฝ่ายขายที่มีคุณภาพและมีความเชี่ยวชาญในธุรกิจอสังหาริมทรัพย์ และบริษัทฯ
มีการวางแผน กลยุทธ์ทางการตลาด ทั้งในเรื่องของการโฆษณา ประชาสัมพันธ์
และการจัดกิจกรรมต่าง ๆ ทำให้โครงการเป็นที่รู้จักและได้รับความนิยมจากลูกค้า

-   ลักษณะลูกค้าและความสัมพันธ์ระหว่างลูกค้ากับบริษัท

กลุ่มลูกค้าเป้าหมายจะเป็นกิจการทั่วไปขนาดกลางถึงขนาดใหญ่ทั้งในและต่างประเทศ
รวมทั้งหน่วยงาน ราชการขนาดใหญ่ที่มีความสนใจเช่าพื้นที่หรือต้องการขยายพื้นที่สำนักงาน บริษัทฯ
มีการติดตามให้บริการอย่างใกล้ชิดโดยฝ่ายลูกค้าสัมพันธ์ของแต่ละโครงการ เพื่อให้ดำเนินการต่าง
ๆ ของลูกค้าได้รับความสะดวกที่สุด

(ข) ภาวะอุตสาหกรรมและการแข่งขัน

 สภาวะตลาดของธุรกิจอาคารสำนักงานในปี 2549 ก็เป็นอีกธุรกิจหนึ่งที่ได้รับผลกระทบจากภาวะเศรษฐกิจที่ชะลอตัวลง ความไม่แน่นอนทางด้านการเมือง และการแก้ไขพระราชบัญญัติการประกอบธุรกิจโดยคนต่างด้าวและ โครงสร้างการถือหุ้นแทนบุคคลหรือธุรกิจต่างด้าว(นอมินี) เพื่อให้เกิดความโปร่งใสในการประกอบธุรกิจ ส่งผลให้ความต้องการพื้นที่สำนักงานมีอัตราการเติบโตที่ลดลง ผู้ประกอบการต่างใช้กลยุทธ์การแข่งขัน โดยการโฆษณาประชาสัมพันธ์และจัดให้มีกิจกรรมส่งเสริมการขายรวมถึงการให้บริการอย่างใกล้ชิด เพื่อเพื่อเพิ่มอัตราการเช่า รักษาฐานลูกค้าเดิม และดึงดูดลูกค้าใหม่ให้เข้ามาใช้บริการ

  อาคารสำนักงานเซ็นทรัลเวิลด์ซึ่งเป็นอาคารสำนักงานเกรด A
  ตั้งอยู่ในใจกลางย่านธุรกิจและมีการคมนาคมที่สะดวก รวดเร็ว โดยมี “Sky Walk”
  เชื่อมสถานีรถไฟฟ้าชิดลมและสยามเข้าสู่อาคารสำนักงานและศูนย์การค้าเซ็นทรัลเวิลด์
  ประกอบกับการเอื้อประโยชน์ซึ่งกันและกันของธุรกิจอาคารสำนักงานและศูนย์การค้าที่มีทางเชื่อมถึงกันอำนวยความสะดวกให้กับลูกค้า
  อีกทั้งการเติบโตของพื้นที่(Supply)อาคารสำนักงานเกรด A ก็มีจำกัด
  ทำให้สภาวะการชะลอตัวของตลาดธุรกิจอาคารสำนักงานโดยรวมไม่ส่งผลกระทบต่อการเช่าพื้นที่ของอาคารสำนักงานเซ็นทรัลเวิลด์มากนัก
  โดยอาคารสำนักงานเซ็นทรัลเวิลด์มีอัตราการเช่าพื้นที่เพิ่มขึ้นอย่างต่อเนื่อง
  ในส่วนของอาคารสำนักงานปิ่นเกล้า ทาวเวอร์ บี
  เนื่องจากตั้งอยู่บนศูนย์การค้าเซ็นทรัลพลาซาปิ่นเกล้า
  ซึ่งกลุ่มลูกค้าส่วนใหญ่เป็นธุรกิจที่มีความเกี่ยวเนื่องกับศูนย์การค้า เช่น สถาบันการศึกษา,
  บริษัทหลักทรัพย์, สถานเสริมความงาม เป็นต้น
  จึงไม่ได้รับผลกระทบจากสภาวะการชะลอตัวของตลาดธุรกิจอาคารสำนักงานโดยรวมมากนัก

2.3 การจัดหาผลิตภัณฑ์หรือบริการ

บริษัทฯ พัฒนาอาคารสำนักงานเพื่อให้เช่าควบคู่กับการพัฒนาศูนย์การค้า
เนื่องจากมีอุปสงค์ส่งเสริมกัน ดังนั้น การจัดหาผลิตภัณฑ์จึงมีลักษณะเช่นเดียวกับการพัฒนาศูนย์การค้า

-   ผลกระทบต่อสิ่งแวดล้อม

เนื่องจากอาคารสำนักงานเป็นศูนย์กลางการติดต่อธุรกิจ ซึ่งอาจก่อให้เกิดปัญหาการจราจรติดขัด
แต่อาคารสำนักงานของบริษัทฯ ตั้งอยู่ภายในโครงการศูนย์การค้า
ซึ่งจะมีการศึกษาผลกระทบต่อการจราจรก่อนที่จะมีการพัฒนาโครงการเพื่อไม่ให้เกิดปัญหาการจราจรติดขัด
และทำให้รถที่เข้า-ออกจากโครงการได้รับความสะดวกมากที่สุด
ในส่วนของระบบปรับอากาศซึ่งอาจก่อให้เกิดปัญหาภาวะเรือนกระจกนั้นสามารถป้องกันแก้ไขโดยใช้เทคโนโลยีที่ปลอดภาวะดังกล่าว
และการบำรุงรักษาเครื่องปรับอากาศให้ทำงานอย่างมีประสิทธิภาพอยู่เสมอ

3)  ธุรกิจอาคารสำหรับพักอาศัย

  3.1 ลักษณะธุรกิจ

การพัฒนาอาคารสำหรับพักอาศัย
ส่วนใหญ่จะเป็นการดำเนินงานควบคู่ไปกับการพัฒนาโครงการศูนย์การค้า
ซึ่งเป็นการใช้ประโยชน์จากที่ดินในบริเวณโครงการอย่างคุ้มค่า
โดยการตัดสินใจลงทุนพัฒนาอาคารสำหรับพักอาศัยของบริษัทฯ
จะขึ้นอยู่กับอุปสงค์และอุปทานของพื้นที่อาคารสำหรับพักอาศัยในแต่ละทำเลที่ตั้งของโครงการเป็นหลัก
ซึ่งส่วนใหญ่จะตั้งอยู่ในย่านธุรกิจ โดยมีอาคารสำหรับพักอาศัยที่เปิดดำเนินการแล้ว 2 โครงการ
ได้แก่

+---------------------------+-------------------------+----------------+
| โครงการ                   | ดำเนินการในนาม           | เริ่มดำเนินการ    |
+---------------------------+-------------------------+----------------+
| (1) หลังสวนโคโลเนต         | บจ. หลังสวน เรียลตี้        | มิถุนายน 2536    |
+---------------------------+-------------------------+----------------+
| (2) เซ็นทรัล ซิตี้ เรสซิเดนซ์    | บจ. บางนา เซ็นทรัล        | ธันวาคม 2536    |
|                           | พร็อพเพอร์ตี้               |                |
+---------------------------+-------------------------+----------------+

  3.2 การตลาดและภาวะการแข่งขัน

(ก) กลยุทธ์การแข่งขัน ช่องทางการจัดจำหน่ายและลักษณะลูกค้า

-   กลยุทธ์การแข่งขัน

-   ตั้งอยู่ใจกลางเมืองและใกล้ระบบขนส่งมวลชนขนาดใหญ่ เช่น ทางด่วน, รถไฟฟ้า

-   ให้ความสำคัญกับการบริการในอัตราค่าเช่าที่เหมาะสม

-   การจำหน่ายและช่องทางการจำหน่าย

การขายพื้นที่เช่าในส่วนของอาคารสำหรับพักอาศัยนั้น บริษัทฯ
ใช้ทีมงานเดียวกับทีมงานขายพื้นที่อาคารสำนักงาน
โดยมีการประสานงานกับทีมงานขายธุรกิจศูนย์การค้าเพื่อใช้ประโยชน์จากฐานลูกค้าที่มีอยู่
และบริษัทฯ
ยังมีการเข้าถึงลูกค้าโดยการติดต่อกับบริษัทตัวแทนขายที่มีฐานลูกค้าตามความต้องการของโครงการ
นอกจากนี้ บริษัทฯ
ได้ใช้ศักยภาพของธุรกิจกลุ่มศูนย์การค้าซึ่งมีผู้ใช้บริการต่อวันเป็นจำนวนมหาศาลเป็นจุดออกบู้ท
ส่งเสริมการขาย, ติดตั้งสื่อโฆษณา เช่น โปสเตอร์, แบนเนอร์ ฯลฯ
สามารถสร้างความนิยมและจูงใจให้ผู้ใช้บริการสนใจเช่าพื้นที่ในอาคารสำนักงาน
และอาคารที่พักอาศัย ซึ่งที่ผ่านมาก็ประสบผลสำเร็จเป็นที่น่าพอใจ

-   ลักษณะลูกค้าและความสัมพันธ์ระหว่างลูกค้ากับบริษัทฯย่อย

  ลักษณะลูกค้าจะเป็นนักธุรกิจ นักศึกษา
  ชาวไทยและต่างประเทศที่ทำงานหรือศึกษาอยู่ใจกลางเมืองกรุงเทพฯ

(ข) ภาวะอุตสาหกรรมและการแข่งขัน

  สภาวะตลาดของธุรกิจที่อยู่อาศัย ประเภทอาคารชุดในปี 2549
  ยังมีแนวโน้มอัตราการขยายตัวที่ดีอยู่
  ถึงแม้ว่าจะประสบกับสภาวะเศรษฐกิจที่ชะลอตัวลงและความไม่แน่นอนทางด้านการเมือง
  เนื่องมาจากจำนวนชาวต่างชาติที่เข้ามาทำงานในกรุงเทพยังคงเพิ่มขึ้นอย่างต่อเนื่อง

  อย่างไรก็ตาม ธุรกิจอาคารสำหรับพักอาศัยเป็นธุรกิจที่ส่งเสริมธุรกิจหลักของบริษัทฯ
  ซึ่งปัจจุบันเปิดดำเนินการอยู่เพียง 2 โครงการ
  และเมื่อพิจารณาด้านรายได้จะคิดเป็นสัดส่วนเพียง 0.3% ของรายได้ทั้งหมด ดังนั้น
  ไม่ว่าธุรกิจอาคารสำหรับพักอาศัยจะได้รับผลกระทบจากสภาวะตลาด
  แต่ก็จะไม่ส่งผลกระทบต่อรายได้ในภาพรวมของบริษัทฯ

3.3 การจัดการผลิตภัณฑ์หรือบริการ

  บริษัทฯ
  จะจัดหาที่ดินที่มีทำเลเหมาะสมเพื่อศึกษาความเป็นไปได้ของโครงการตลอดจนควบคุมการพัฒนา
  โครงการให้เสร็จสิ้นตามเวลาที่กำหนด

-   ผลกระทบต่อสิ่งแวดล้อม

  เนื่องจากอาคารที่พักอาศัยมีเฉพาะบุคคลที่อยู่ในอาคารเท่านั้น ทำให้ไม่เกิดปัญหามลภาวะ
  ประกอบกับการมีระบบการบำบัดน้ำเสียที่มีประสิทธิภาพ
  มีการทำลายสิ่งปนเปื้อนในน้ำเสียให้หมดไปหรือเหลือน้อยที่สุดตามมาตรฐานที่กำหนดก่อนปล่อยสู่ลำคลองสาธารณะ
  จึงมีผลกระทบต่อสิ่งแวดล้อมน้อยมาก

4) ธุรกิจศูนย์อาหาร

4.1 ลักษณะธุรกิจ

บริษัทฯ ดำเนินธุรกิจศูนย์อาหารภายในศูนย์การค้า โดยมีพื้นที่ประมาณ 1,500 ตร.ม.
วัตถุประสงค์หลักเพื่อให้บริการและให้ความสะดวกกับลูกค้าที่เข้ามาใช้บริการในศูนย์การค้า
โดยคัดเลือกร้านอาหารที่มีชื่อเสียงประเภทต่าง ๆ มาเปิดให้บริการ
โดยเน้นให้มีความหลากหลายและมีรสชาติที่ดี
โดยปัจจุบันศูนย์การค้าที่เปิดให้บริการศูนย์อาหารมีจำนวน 6 แห่ง ได้แก่

+-----------------------------------------+----------------------------+
| ที่ตั้งศูนย์อาหาร                             | ดำเนินการในนาม              |
+-----------------------------------------+----------------------------+
| (1) ศูนย์การค้าเซ็นทรัลพลาซา ลาดพร้าว         | บจ. เซ็นทรัลฟู้ดอเวนิว          |
+-----------------------------------------+----------------------------+
| (2) ศูนย์การค้าเซ็นทรัลพลาซา ปิ่นเกล้า          | บจ. เซ็นทรัลฟู้ดอเวนิว          |
+-----------------------------------------+----------------------------+
| (3) ศูนย์การค้าเซ็นทรัล แอร์พอร์ต พลาซา        | บจ. เซ็นทรัลพัฒนา เชียงใหม่     |
|     เชียงใหม่                             |                            |
+-----------------------------------------+----------------------------+
| (4) ศูนย์การค้าเซ็นทรัล ซิตี้ บางนา             | บจ. บางนา เซ็นทรัล พร็อพเพอร์ตี้ |
+-----------------------------------------+----------------------------+
| (5) ศูนย์การค้าเซ็นทรัลพลาซา รัตนาธิเบศร์       | บจ. เซ็นทรัลพัฒนา รัตนาธิเบศร์   |
+-----------------------------------------+----------------------------+
| (6) ศูนย์การค้าเซ็นทรัลพลาซา พระราม 2        | บจ. เซ็นทรัลพัฒนา พระราม 2    |
+-----------------------------------------+----------------------------+

  4.2 การตลาดและภาวะการแข่งขัน

(ก) กลยุทธ์การแข่งขัน ช่องทางการจัดจำหน่ายและลักษณะลูกค้า

-   กลยุทธ์การแข่งขัน

-   เปิดดำเนินการในศูนย์การค้าที่มีขนาดใหญ่ของบริษัทฯ
    เพื่อให้บริการและให้ความสะดวกกับลูกค้าที่เข้ามาใช้ บริการในศูนย์การค้า

-   ปรับปรุงบรรยากาศภายในให้มีความทันสมัย จัดหาร้านค้าที่มีชื่อเสียงและเป็นที่นิยม
    โดยเน้นให้มีความ หลากหลาย มีรสชาติที่ดี และมีราคาที่เหมาะสม

-   การรักษามาตรฐานของอาหารและการบริการให้ดีอยู่เสมอ

-   การโฆษณาและจัดรายการส่งเสริมการขาย เช่น การสะสมยอดการซื้อ, การให้ส่วนลด ฯลฯ

-   การจำหน่ายและช่องทางการจำหน่าย

  บริษัทฯ คัดเลือกร้านอาหารที่มีคุณภาพ มีรสชาติดีและสะอาด
  มีการฝึกอบรมพนักงานให้มีการบริการที่ดีเพื่อสร้างความประทับใจและก่อให้เกิดกลับมาใช้บริการอีก
  นอกจากนี้บริษัทฯ ยังมีการจัดรายการส่งเสริมการขาย
  และการโฆษณาในศูนย์การค้าเพื่อกระตุ้นยอดขายอย่างต่อเนื่อง

-   ลักษณะลูกค้าและความสัมพันธ์ระหว่างลูกค้ากับบริษัท หรือบริษัทย่อย

  กลุ่มลูกค้าเป้าหมายจะเป็นกลุ่มนักเรียน นักศึกษา คนทำงาน
  และบุคคลทั่วไปที่ต้องการความสะดวก รวดเร็ว และราคาประหยัด

  (ข) ภาวะอุตสาหกรรม และการแข่งขัน

  เนื่องจากรูปแบบการดำเนินชีวิตและความต้องการของผู้บริโภคมีความซับซ้อนและหลากหลายมากขึ้น
  และสัดส่วนพื้นที่เช่าประเภทร้านอาหารภายในศูนย์การค้าเพิ่มขึ้น
  ประกอบกับความแตกต่างด้านราคาของร้านอาหารบางประเภทกับศูนย์อาหารไม่แตกต่างกันมากนัก
  ทำให้ธุรกิจศูนย์อาหารต้องเผชิญกับภาวะการแข่งขันที่สูงขึ้น
  ผู้ประกอบการศูนย์อาหารต่างใช้กลยุทธ์การโฆษณา ส่งเสริมการขาย
  มาดึงดูดลูกค้าให้เข้ามาใช้บริการ
  รวมถึงการคัดเลือกร้านค้าที่มีชื่อเสียงและได้รับความนิยมมาเปิดให้บริการในศูนย์อาหาร
  ผู้ประกอบการบางรายใช้กลยุทธ์การตกแต่งศูนย์อาหารให้มีความสวยงามและทันสมัย
  และปรับปรุงการให้บริการเพื่อสร้างความพอใจและความสะดวกสบายแก่ลูกค้าให้มากขึ้นเพื่อให้ลูกค้ากลับมาใช้บริการอย่างต่อเนื่อง

4.3 การจัดหาผลิตภัณฑ์และการบริการ

  บริษัทฯ จะพัฒนาธุรกิจศูนย์อาหารควบคู่กับการพัฒนาศูนย์การค้า
  ดังนั้นการจัดหาผลิตภัณฑ์จะมีลักษณะ เช่นเดียวกับการพัฒนาศูนย์การค้า

-   ผลกระทบต่อสิ่งแวดล้อม

  ธุรกิจศูนย์อาหารมีผลกระทบต่อสิ่งแวดล้อมในระดับหนึ่ง โดยก่อให้เกิดของเสียจากกากไขมัน
  อย่างไรก็ตามบริษัทฯ
  ได้มีการวางแผนป้องกันและแก้ไขผลกระทบโดยการบำบัดน้ำเสียอย่างถูกหลักวิชาการ
  และการกำจัดขยะและแมลงต่าง ๆ อย่างถูกสุขลักษณะ

5) ธุรกิจสวนน้ำ และสวนพักผ่อน

5.1 ลักษณะธุรกิจ

บริษัทฯ ดำเนินธุรกิจสวนน้ำ และสวนพักผ่อน เป็นองค์ประกอบหนึ่งที่ส่งเสริมโครงการศูนย์การค้า
เพื่อเพิ่มทางเลือกในการพักผ่อนให้กับลูกค้าโดยเฉพาะกลุ่มครอบครัวให้มีกิจกรรมที่หลากหลายขึ้น
โดยบริษัทฯ จะพิจารณาลงทุนในกรณีที่มีพื้นที่เพียงพอและเหมาะสมกับกลุ่มลูกค้าในบริเวณนั้น ๆ
ปัจจุบันธุรกิจสวนน้ำและสวนพักผ่อนที่เปิดดำเนินการแล้ว 2 แห่ง ได้แก่

  ------------------- -------------------------- ------------------------
  ชื่อโครงการ           สถานที่ตั้ง                    ดำเนินการในนาม

  (1) สวนน้ำ ลีโอแลนด์   ศูนย์การค้าเซ็นทรัล ซิตี้ บางนา    บจ. บางนา เซ็นทรัล
                                                 พร็อพเพอร์ตี้

  (2) เซ็นทรัล พาร์ค     ศูนย์การค้า เซ็นทรัลพลาซา       บจ. เซ็นทรัลพัฒนา พระราม 2
                      พระราม 2                   
  ------------------- -------------------------- ------------------------

5.2 การตลาดและภาวะการแข่งขัน

(ก) กลยุทธ์การแข่งขัน ช่องทางการจัดจำหน่ายและลักษณะลูกค้า

-   กลยุทธ์การแข่งขันและช่องทางการจัดจำหน่าย

-   มีการจัดกิจกรรมโดยตลอด และการจัดกิจกรรมจะมุ่งตรงไปที่กลุ่มเป้าหมายคือกลุ่มครอบครัว
    เพื่อกระตุ้นให้เกิดการเข้ามาใช้บริการเพิ่มมากขึ้น

-   เปิดดำเนินการในศูนย์การค้าที่มีขนาดใหญ่ของบริษัทฯ และมีลูกค้าที่ตรงกับกลุ่มเป้าหมาย

-   ใช้กลยุทธ์การตลาดทางตรง เพื่อสื่อสารได้ตรงกับกลุ่มเป้าหมายมากที่สุด

-   ลักษณะลูกค้าและความสัมพันธ์ระหว่างลูกค้ากับบริษัท หรือบริษัทย่อย

  กลุ่มลูกค้าเป้าหมายจะเป็นกลุ่มครอบครัวซึ่งเข้ามาพักผ่อนและออกกำลังกายหลายรูปแบบในสวน
  และมีการสร้างความสัมพันธ์กับลูกค้ากลุ่มเป้าหมาย โดยใช้ Direct mail ถึงลูกค้าโดยตรง

(ข) ภาวะอุตสาหกรรมและการแข่งขัน

  ธุรกิจสวนน้ำเริ่มขยายตัวน้อยลง ในศูนย์การค้าอื่น ๆ ก็เริ่มมีการลดขนาดของพื้นที่ลง
  และมีการปรับเปลี่ยน รูปแบบ ในขณะที่ทางบริษัทฯ ได้ปรับรูปแบบให้เล็กลง
  และเพิ่มฐานลูกค้ากลุ่มเป้าหมายโดยใช้กิจกรรมส่งเสริมการขาย และสื่อโฆษณา

5.3 การจัดหาผลิตภัณฑ์และบริการ

  บริษัทฯ จะศึกษาความเป็นไปได้ของโครงการที่เหมาะสม
  เพื่อสามารถเป็นองค์ประกอบหนึ่งของศูนย์การค้าที่จะดึงดูดให้ลูกค้าเข้ามาใช้บริการ

-   ผลกระทบต่อสิ่งแวดล้อม

  ธุรกิจสวนน้ำและสวนสนุกไม่ส่งผลกระทบต่อสิ่งแวดล้อม
  ในขณะที่สวนพักผ่อนจะช่วยให้สภาพแวดล้อมดีขึ้นด้วยพื้นที่สีเขียว